<classify> VUTA nikuvute ilitawala upigaji kura za uchaguzi wa ubunge katika majimbo ya Ukonga jijini Dar es Salaam na Monduli mkoani Arusha uliofanyika jana. Hata hivyo matokeo ya awali ya uchaguzi wa ubunge katika majimbo hayo yalikiweka Chama Cha Mapinduzi CCM katika nafasi nzuri ya kuibuka na ushindi wa kishindo.Matokeo Monduli Katika jimbo la Monduli, matokeo ya awali yaliyoripotiwa katika vituo kadhaa ilionesha CCM kuwa mbele ya Chadema. Mfano katika kituo cha Jeshini ambapo CCM ilikuwa na kura 426 na Chadema 1, Kituo cha Jeshini Namba 2 CCM 429 na Chadema 0, Kituo cha Jeshini Namba Tatu CCM 478 na Chadema 17, Kata ya Elisalei Makuyuni Masini CCM kura 178 na Chadema 4.Vituo vingine ni RC Kanisani kituo A CCM kura 246 na Chadema 2, Kituo cha Losirwa Juu CCM 398 na Chadema 1, RC Kanisani Kituo B CCM kura 250 na Chadema 0, Oltukai B CCM 258 na Chadema 1, Oltukai A CCM 260 na Chadema 1. Katika Kituo cha Esilalei Shuleni CCM ilipata kura 432 na Chadema 3, Engusero CCM kura 390 na Chadema 1, Makuyuni CCM 178 na Chadema 4.Ukiondoa vituo hivyo, CCM pia ilikuwa ikiongoza kwa kishindo katika kituo cha Halmashauri A wakiwa na kura 210 huku Chadema wakiwa na kura 80, Kituo cha Halmashauri AI Monduli Mjini, CCM ilipata kura 360 huku Chadema wakiambulia kura 15.Katika Kituo cha Moita Kiroiti CCM ilipata kura 308 huku Chadema ikipata kura 17. Miongoni mwa matukio yaliyojitokeza ni kwa vyama hivyo kulalamikia baadhi ya dosari zilizojitokeza huku kukiwa na madai ya mawakala kutolewa nje ya vituo katika baadhi ya kata.Chadema walia mawakala kuzuiliwa Mathalani katika Jimbo la Monduli, Chadema kupitia kwa Mwenyekiti wa Baraza la Vijana wa Chadema Taifa, Patrick ole Sosopi kilidai mawakala wao walitolewa nje ya vituo katika Kata za Mferejini, Esilalei, Makuyuni na Mswakini.Kilisema hadi saa nne baadhi ya mawakala hawakuruhusiwa kuingia ndani kusimamia kazi ya upigaji kura. Katika malalamiko hayo, Sosopi alihoji kwa nini Tume haikutoa orodha ya majina ya mawakala mapema badala yake mawakala hao walifika kwenye baadhi ya vituo wengine wakiambiwa hawatambuliwi wakati huo wananchi wakiendelea kupiga kura.Alilalamikia pia kitendo cha gari la Mbunge wa Viti Maalumu Mkoa wa Manyara, Paulina Gekul kushambuliwa katika eneo la Mto wa Mbu akiwa anawasambaza mawakala kwenye vituo vya kupigia kura. RPC azungumzia tukio la shambulio.Akizungumzia madai ya kushambuliwa kwa Gekul, Kamanda wa Polisi Mkoa wa Arusha, Ramadhan Nganzi alikanusha kuwepo kwa tukio hilo. Kamanda huyo alisema baada ya kupata taarifa za gari la Mbunge Gekul kushambuliwa kwa risasi na Polisi, alifika eneo la tukio la Mto wa Mbu na kubaini kuwa hakukuwa na risasi wala ganda la risasi katika eneo hilo.Akizungumza na waandishi wa habari nje ya jengo la Polisi wilayani Monduli, Kamanda Nganzi alisema kilichotokea ni kuwa majira ya asubuhi kulitokea tukio la gari la Mbunge huyo kufukuzana na gari lisilojulikana ambapo walipofika eneo la Mto wa Mbu watu waliokuwa katika gari lisilojulikana namba zake ambazo mbunge huyo amelitambua walishuka na kutoboa matairi ya gari la Mbunge Gekul na vitu vyenye ncha kali.Hakuna risasi wala ganda la risasi lililotumika katika tukio la Gekul na nilifika eneo la tukio kuangalia pia hakukuwa na uvunjifu wowote wa amani, alisema Kamanda huyo.Alisema Polisi wanafuatilia tukio hilo ili kubaini gari hilo na watu waliohusika katika kutoboa matairi ya gari la Mbunge huyo na pia alisisitiza kuwa hakuna tukio lolote la uvunjifu wa amani lililotokea katika uchaguzi huo.Upigaji kura katika Jimbo la Monduli ulianza mapema asubuhi ambapo wapigakura walionekana kuwa wachache kutokana na baadhi yao kwenda kwenye malisho ya mifugo na wengine kwenda kwenye nyumba za ibada.Majira ya saa 9:35 hadi saa 4 asubuhi, mgombea wa uchaguzi wa Jimbo hilo kwa tiketi ya CCM, Julius Kalanga alifika katika kijiji cha Nanja Kata ya Lepruko kwa ajili ya kupiga kura.Alipotoka alipata wasaa wa kuzungumza na waandishi wa habari ambapo alisema uchaguzi unakwenda vizuri na kuwasihi wananchi wajitokeze kupiga kura kwa ajili ya kumchagua mwakilishi atakayetatua kero zao.Alisema endapo atachaguliwa atahakikisha anatatua kero mbalimbali za Jimbo la Monduli kwa kushughulikia matatizo ya migogoro ya ardhi, maji, zahanati na miundombinu.Naye Mwenyekiti wa CCM wilaya hiyo, Wilson Lengima alisema wananchi wachache walijitokeza asubuhi kutokana na tabia ya jamii ya wafugaji kwenda machungoni na mchana kurudi majumbani kwa ajili ya kwenda kupiga kura.Kutokana na kuwepo kwa idadi ndogo ya wapiga kura hakukuwa na mistari ya foleni kama ilivyozoeleka badala yake wananchi walifika na kupiga kura mara moja na kisha kuondoka kwenda kuendelea na majukumu mengine.Mmoja ya wapiga kura katika Kata ya Mferejini, Julius Mollel alisema alifika katika eneo hilo na kupiga kura bila ya kukumbana na shida yoyote. Asubuhi, Msimamizi wa Uchaguzi katika Jimbo hilo la Monduli, Stephen Ulaya alisema kulikuwa na wapiga kura 80,282 waliojiandikisha na vituo vya kupigia kura 256 katika maeneo mbalimbali ya jimbo hilo.Aliwataja wagombea na vyama vyao kwenye mabano kuwa ni Feruziy Feruziyson NRA, Simon Ngilisho Demokrasia Makini, Wilfred Mlay ACT Wazalendo, Julius Kalanga CCM, Yonas Laizer Chadema, Francis Ringo ADA-TADEA, Omary Kawaga DP na Elizabeth Salewa AAFB.Kuhusu madai ya baadhi ya mawakala kuzuiliwa msimamizi huyo wa uchaguzi alikiri baadhi ya mawakala ambao hata hivyo alisema walikuwa si wale walioapishwa na NEC kusimamia uchaguzi huo walizuiliwa.Uchaguzi Ukonga Kwa upande wa Ukonga matokeo ya awali pia yalionesha CCM kujipatia kura nyingi katika maeneo mbalimbali ukilinganisha na Chadema. Uchaguzi katika jimbo hilo ulifanyika katika hali ya amani, huku katika baadhi ya vituo wapiga kura wakijitokeza kwa ajili ya kupiga kura na maeneo mengine wananchi wakiendelea na shughuli zao kama kawaida.Wagombea Ubunge kwa jimbo hilo ni walikuwa ni pamoja na Mwita Waitara kupitia CCM na Asia Msangi kupitia Chadema. Kazi ya kupiga kura ilimalizika kwa muda muafaka saa 10 bila ya wasimamizi wa uchaguzi kuongeza muda, kisha kuingia ndani kwa ajili ya kuhesabu kura na usalama ukitawala kwa muda wote kuanzia hatua ya kupiga kura.Katika vituo vya Kerezangi, Kitunda Kati, Kitunda A na Mzambarauni, wapigakura walijitokeza kwa njia ya usalama kwa ajili ya kupiga kura na baada ya muda kumalizika, wananchi wakitawanyika kuendelea na majukumu yao.Awali akizungumza wakati wa kupiga kura katika kituo cha Kerezange, mgombea Waitara, alisema hana wasiwasi na kazi ya kupiga kura na tayari yeye ni kichwa cha ushindi akiamini kupata kura nyingi kuliko alizozipata wakati wa uchaguzi mkuu 2015.Mwaka 2015, Waitara aligombea Ubunge katika jimbo hilo kwa tiketi ya Chadema na Julai mwaka huu alijitoa uanachama katika chama hicho na hivyo kuilazimu Tume ya Taifa ya Uchaguzi kupanga uchaguzi mwingine. Tangu wakati wa kampeni nimeona dalili zote za ushindi, hata leo kuanzia saa kumi alfajiri nimepata simu nyingi za kunipongeza na bado nategemea kura nyingi kuliko zile za mwanzo, alisema Waitara.Kuhusu kuwepo kwa malalamiko kutoka kwa mawakala katika jimbo hilo alisema ni mawakala wa vyama vyote, lakini hadi muda huo jana mchana hakuna changamoto yoyote iliyokuwa ikiendelea.Kuhusu mahudhurio hafifu ya kupiga kura, alisema watu wa Ukonga ni waelewa sana, wakizingatia haki ya kupiga kura vilevile wakijua kuutumia muda wao vizuri ili kwamba inapofika saa 10 jioni wawe wameshiriki.Sina hofu na wapigakura, kura zitapigwa watu wa ukonga wanajitambua na wamepiga kura, alisema na kuongeza kuwa hata vurugu katika uchaguzi huo hakuna na kushukuru vyombo vya usalama kuwepo kwa wingi katika maeneo hayo kwa kuwa wapo waliokuwa wakichochea kuhamasisha lakini watu wanajielewa.Alisema jimbo hilo lina mitaa 70 na saba kati ya hiyo ndiyo inayoshikiliwa na upinzani, hivyo watu wafanye uchambuzi wa wazi wakijua kuwa ni lazima atashinda na wananchi wameshapima.Hata hivyo, Naibu Katibu Mkuu wa Chadema Tanzania Bara, John Mnyika alilamikia kukiukwa kwa taratibu za uchaguzi katika baadhi ya vituo vya uchaguzi.Mwenyekiti NEC alonga Awali Mwenyekiti wa Tume ya Uchaguzi NEC, Jaji Mstaafu Semistocles Kaijage alikanusha madai yaliyotolewa na vyama vya upinzani kuwa Mawakala wao wamezuiwa kuingia katika vituo vya kupigia kura kwenye jimbola Ukonga na Monduli.Alisema hayo katika kituo cha kupigia kura cha Shule ya Msingi Juhudi katika Jimbo la Ukonga, huku akikiri idadi ndogo ya wapigakura.Akifafanua zaidi, Kaijage alisema majimbo yote ya Ukonga na Monduli, uchaguzi ulianza kwa wakati na kuendelea vizuri huku katika jimbo la Monduli lenye vituo 256 ni mawakala wane, ndio waliozuiwa kwa sababu za msingi za kutotambuliwa na msimamizi kutokana na kutoapishwa wakienda kwa niaba. Alisema katika jimbo la Ukonga lenye vituo vya kupigia kura 673 uchaguzi ulikwenda vizuri.  <topic>: KITAIFA 